**Упутство за вођење разговора у фокус групи**

Фокусгрупни интервју је 90–120 минутни полуструктурирани разговор који окупља учеснике, сличне по неким карактеристикама или искуствима, који разговарају о одређеним питањима релевантним за оно о чему желимо да сазнамо више.

Треба имати у виду да мотивација и заинтересованост учесника у великој мери утиче на садржајност и квалитет добијених налаза. Фокус групе би требало да буду хомогене, јер ће људи сличних карактеристика бити отворенији једни према другима и лакше износити своје мишљење.

Група треба да буде мала, састављена од 6–12 људи, одабраних према прецизно утврђеним критеријумима.

**Циљ разговора** је прикупљање података о мишљењима, осећањима, ставовима, искуствима, веровањима, идејама и реакцијама учесника о одређеној теми. Разговор води модератор, чији је задатак да поставља питања, усмерава дискусију, труди се да сви учесници изнесу своје ставове. Модератор се служи водичем за разговор, тј. добро припремљеним питањима у складу са циљевима разговора. Питања која модератори постављају у оквиру одређене теме су отворена и несугестивна, како би се испитаницима омогућила максимална флексибилност при давању одговора. Водич обично садржи пет до седам таквих питања, која модератор поставља учесницима.

**Основна начела** које треба имати на уму када се воде дискусије су отвореност, поштење, озбиљност, поштовање, поверљивост и доследност.

Важно је имати на уму да:

● разговор треба водити кроз низ питања која су јасна и фокусирана на тему;

● разговор треба водити смирено, ненаметљиво, али упорно, уз поштовање сваког саговорника и групе;

● разговор усмеравати тако да саговорник искрено учествује у њему и изнесе мишљење које евентуално избегава да саопшти;

● треба одговорити уљудно на евентуално непријатна питања;

● разговор водити уз бележење информација;

● водити рачуна о томе да саговорници наменски користе предвиђено време (Молим Вас, реците ми…, Хтео бих / хтела бих да проверим да ли сам добро разумео / разумела, и сл.);

● отворити састанак / разговор уз добродошлицу и увод, а затворити уз захвалност и закључак.

Фокусгрупни интервју обично траје од 1,5 до 2,5 сата, у зависности од комплексности питања и карактеристика учесника. Целокупан ток разговора се снима, модератор непосредно након одржане расправе скида транскрипт са аудио-записа или анализира белешке. У том смислу је значајно обезбедити присуство асистента модератора, који ће се старати о аудио-снимању разговора и водити белешке о току разговора.

За разлику од појединачних интервјуа, чији је циљ добијање увида у гледиште и мишљење испитаника, сврха групне дискусије у фокусираном интервјуу лежи у добијању прегледа и обима различитих мишљења и ставова у некој заједници о одређеној ствари која је предмет испитивања. Дакле, сврха фокусгрупног интервјуа није у стварању консензуса из различитих мишљења, већ управо идеја да се учесници охрабре да износе своје погледе на одређена питања и да их аргументују.

Модератор води разговор тако што поставља општа питања о сегментима теме о којој се расправља. Расправа се може продубљивати и ширити у правцу који се покаже као најплоднији за прикупљање релевантних података. Ова флексибилност, свакако, даје предност фокусгрупном интервјуисању у односу на структуриране упитнике, у којима није могуће додатно испитивање, разјашњење одговора, илустровање ставова, давање примера и аргументовање. Код фокусгрупног интервјуа постоји могућност за евентуална померања фокуса на подтеме за које се из разговора уочи да су значајне.

Конкретно, модератор у вођењу дискусије има **следеће улоге:**

- *поставља* структуру групне дискусије и правила понашања;

- *усмерава* одговоре, коментаре и питања ка другим учесницима, чиме се постиже да учесници гледају једни у друге и говоре једни другима, односно, да модератор не буде особа којој се искључиво обраћају и на чије мишљење чекају;

- *тражи* додатне информације - објашњења одговора или елаборацију изнетих ставова, како би се дискусија развијала;

- *подстиче* дискусију увођењем алтернатива (у вези са ставовима, решењима проблема);

- *изоштрава* перспективе, гледишта, експлицира их кад учесници имају у томе тешкоће, а на *добром су трагу*.

- *подржава* размену и сучељавање идеја, аргументацију, преиспитивање вредности аргумената, слушање других, прихватање критика, кориговање властитих идеја и ставова, давање сугестија и примедби, постављање питања, изношење дилема;

- *обесхрабрује* понављања, упадање у реч другима, вредновање особа уместо идеја, наметљивост, одвајање од теме (далеке дигресије), претерану компетицију, претерано детаљисање, залагање искључиво за властите идеје;

- у динамику групне дискусије укључује продуктивну тишину, односно води дискусију тако да учесници имају на располагању време за размишљање после постављеног питања или проблема;

- повремено подсећа учеснике на то шта је предмет дискусије (*да ли смо се у разговору држали теме*?);

- повремено сумира оно што је речено (основне чињенице, аргументе за и против, изнете идеје) и на тај начин доприноси разликовању битног и небитног, усмерава даљи ток дискусије, указује на евентуалне празнине и заокружује слику о проблему;

- својим понашањем *демонстрира* учесницима шта значи бити пажљив слушалац: усредсређује пажњу на учесника који говори, показује осетљивост за његове вербалне и невербалне сигнале, не испољава снажне емоције, предрасуде према одређеним учесницима, и негативна очекивања у вези са квалитетом њихових одговора;

- ствара услове за учешће сваког учесника пружањем подршке стидљивим ученицима и контролом учесталости учешћа наметљивих учесника;

- својим коментарима показује учесницима да је циљ разговора разматрање одређеног проблема, а не процењивање успешности или неуспешности учесника у дискусији;

- води рачуна о расположивом времену, што му омогућава да планира динамику и врсту подстицаја који воде логичком и психолошком завршавању дискусије у временским границама.

Завршавање дискусије је обавезан и важан корак јер представља један облик повратне информације која учесницима додатно осмишљава читав ток дискусије. Завршавање дискусије подразумева резимирање читавог процеса, подсећање на изнете идеје и осветљавање проблематичних и непокривених аспеката теме. Такође, врло је важно истаћи и аспекте који се односе на атмосферу током самог процеса и поштовање правила комуницирања. Важно је нагласити да дискусија не мора обавезно да се заврши потпуним изоштравањем ставова и идеја или коначном превагом одређене идеје.

По завршетку свих дискусија обавља се процес квалитативне анализе транскрипата података са аудио или видео-записа или бележака и припрема извештај који сумира изнете ставове фокус група о темама које су биле предмет дискусије.